El Cor Ciutat de Burjassot reprèn la seua activitat amb un concert a Terol
2025-07-24

El Cor Ciutat de Burjassot (CCB) es traslladarà, dissabte que ve 28 de febrer, a Terol per participar en la trobada coral que tindrà lloc en la ciutat aragonesa, a les 19 h. Dins del programa d’intercanvis que manté el CCB amb altres agrupacions corals, el concert de Terol tindrà lloc en el Claustre del Bisbat, amb motiu de la XVI Trobada Coral “Ciutat de Terol”. En el mateix, a més dels components del CCB, participaran “Voces Blancas de Teruel”, la “Coral de Colmenar Viejo” i la “Polifònica Turolense”.

En el concert s’interpretarà un gran ventall d’obres que inclouen diferents estils i èpoques, amb peces de Fauré, Debón, Verdi, Domínguez, Busto, McGlynn, Beethoven, Hogan, Batle, Massoti i de Muneta –director del cor amfitrió–, destacat musicòleg, organista i compositor espanyol contemporani.

L’escenari on tindrà lloc el concert, el Clautro del Bisbat, es troba a l’interior del Palau Arquebisbal, que és un magnífic representant del patrimoni arquitectònic de la ciutat (segles XVI-XVII). Des del mateix es pot accedir al Museu Diocesà de Terol. A més, l’espai ha sigut i és un important centre cultural on es realitzen, entre altres activitats, múltiples exposicions, concerts o conferències.